b'\n_START_ARTICLE_\nOpis delovnega mesta\n_START_PARAGRAPH_\nOpis delovnega mesta je kadrovski in organizacijski instrument, ki povzema klju\xc4\x8dne informacije o delovnem mestu in delu. Ustrezni opisi delovnih mest so nujni na podro\xc4\x8dju pridobivanja in izbire kadrov, usposabljanja, razvoja kadrov, nagrajevanja in motiviranja zaposlenih, ter zagotavljanja varnosti in zdravja pri delu, saj povzemajo vse informacije, ki so potrebne za izvajanje navedenih kadrovskih aktivnosti. Biti morajo \xc4\x8dim bolj natan\xc4\x8dni, konkretni, saj tako pove\xc4\x8damo zanesljivost izbora ljudi, ki bodo dolo\xc4\x8deno delo kar se da u\xc4\x8dinkoviteje opravljali.\n_START_SECTION_\nOpisi delovnih mest in sistemizacija\n_START_PARAGRAPH_\nV primeru, da ima dolo\xc4\x8dena organizacija narejene opise za vsa delovna mesta, govorimo o sistemizaciji delovnih mest . Podrobneje jo definira akt o sistemizaciji delovnih mest, ki je od leta 2003, za delodajalce, ki zaposlujejo ve\xc4\x8d kot 10 ljudi, obvezen. Vendar ga lahko imajo tudi organizacije ali podjetja, ki tem pogojem ne zadostujejo in imajo manj zaposlenih ljudi . Bolj uspe\xc5\xa1na kot je sistemizacija, uspe\xc5\xa1nej\xc5\xa1e je zaposlovanje, selekcija kadrov, na\xc4\x8drtovanje dela, dodatnega usposabljanja in izobra\xc5\xbeevanja, treningov, napredovanje, izgradnja in na\xc4\x8drtovanje kariere posameznika ipd . Vsak zaposlen posameznik ima pravico dostopa do vpogleda v opis delovnega mesta. Sistemizacija je pomembna tudi z vidika motivacije za napredovanje do vi\xc5\xa1jega delovnega naziva._NEWLINE_Opisi delovnih mest niso povsod enaki. Zelo se lahko razlikujejo \xc5\xbee opisi za vodilne kadre in opisi za strokovna delovna mesta. Celotna sistemizacija in opisi se morajo prilagajati konkretnim situacijam in potrebam in je ne smemo sprejemati kot normativni, splo\xc5\xa1ni akt, ampak kot pripomo\xc4\x8dek pri delu, ki ga moramo redno spremljati in po potrebi tudi spreminjati. Le tako lahko dose\xc5\xbeemo \xc4\x8dim ve\xc4\x8djo uporabnost in u\xc4\x8dinkovitost .\n_START_SECTION_\nElementi opisa delovnega mesta\n_START_PARAGRAPH_\nNa podlagi pregleda nekaterih primerov opisov delovnih mest so klju\xc4\x8dni elementi opisa delovnih mest naslednji   :\n_START_SECTION_\nZahtevano obna\xc5\xa1anje na delovnem mestu (In-role behaviour)\n_START_PARAGRAPH_\nJe vrsta obna\xc5\xa1anja, ki je za dolo\xc4\x8deno delovno mesto in posameznika dolo\xc4\x8dena in difinirana in jo je potrebno upo\xc5\xa1tevati, odra\xc5\xbea pa se lahko tudi v organizacijskem uradnem sistemu pla\xc4\x8d. Sem spadajo vsa vedenja, ki so potrebna za uspe\xc5\xa1no opravljanje dolo\xc4\x8denega dela. Standardi, ki jih uporabimo da evalviramo izvedbo delovnih nalog se razvr\xc5\xa1\xc4\x8dajo v \xc5\xa1tiri kategorije: rangiranje, vrednotenje kvalitete, kvantitetni standardi in evidenca podatkov kot so varnost na delovnem mestu, odsotnost, zamujanje na delovno mesto, itd. Vloge in na\xc4\x8dini obna\xc5\xa1anja so odvisni od razli\xc4\x8dnih pozicij in delovnih mest. Primer: Od direktorja se zahteva druga\xc4\x8dno vedenje kot od \xc4\x8distilke, saj so njune delovne naloge in delovna pozicija razli\xc4\x8dne . Tak\xc5\xa1na vedenja najdemo pod opisi delovnih mest (povezava).\n_START_SECTION_\nZa\xc5\xbeeljeno obna\xc5\xa1anje na delovnem mestu (Extra-role behaviour)\n_START_PARAGRAPH_\nNa\xc4\x8dini obna\xc5\xa1anja, ki niso del formalnih zahtev posameznikovega delovnega mesta in jih ne moremo oz. smemo zahtevati pod opisom delovnega mesta. So pa na\xc4\x8dini obna\xc5\xa1anja, ki pripomorejo, da organizacija in delo v njej poteka \xc4\x8dim bolj teko\xc4\x8de, brez nepotrebnih zapletov in se jih ima po navadi za samoumevne. Primeri tak\xc5\xa1nega vedenja so: pomo\xc4\x8d sodelavcem pri njihovem delu in problemih s katerimi se soo\xc4\x8dajo na delovnem mestu, sprejemanje ukazov brez prerekanja in razburjanja, skrb za \xc4\x8disto in urejeno delovno mesto itd.'